Belastingbetaler hoes vir herskikte kabinetJacob Zuma. Foto: GCIS “Die onakkurate beriggewing is ŉ opsetlike verdraaiing van die proses waarvolgens die begroting toegeken word,” het Donald Liphoko, waarnemende direkteur-generaal van die departement van kommunikasie, gesê. Volgens Liphoko het Nhlanhla Nene, minister van finansies, dit duidelik gemaak dat die geld verkry sal word uit bestaande begrotings, meestal deur middel van die herprioritisering van uitgawes. “Dit is geensins ‘n voorstel van ‘n ekstra las op belastingbetalers nie.” Hy het gesê president Jacob Zuma se herstrukturering van die kabinet het ten doel om te verseker dat die regering doeltreffend en op optimale vlak bedryf word ten einde dienslewering te verbeter. Liphoko het reageer op ŉ berig in die Sowetan dat die gewysigde kabinet belastingbetalers R66 miljoen uit die sak gaan jaag, ten spyte daarvan dat daar vroeër gesê is dat dit nie meer as R40 miljoen sal kos nie. Die koerant het berig dat daar onder meer R33,7 miljoen spandeer is op minister Lindiwe Zulu se nuwe departement van kleinsake. Dit is volgens die Tesourie se skattings rakende nasionale besteding wat na afloop van die mediumtermyn-begrotingsraamwerk bekend gemaak is.